
A szuburbanizáció térbeli és időbeli folyamatai Szeged környékén statisztikai mutatók alapján

A szuburbanizáció az elmúlt évtizedek egyik legmeghatározóbb társadalmi térfolyamata Magyarországon. Az átfogó urbanizációs folyamat e szakaszának megjelenésével, a népességnövekedés, valamint a beruházások súlypontja a központi városokból azt övező elővárosi gyűrűbe helyeződik át. Mindez jelentősen átalakítja az érintett városkörnyéki települések társadalmi-gazdasági, valamint műszaki-fizikai képét, ezáltal pedig az adott település fejlődését is nagymértékben meghatározhatja.
A folyamat Szeged környékén is megjelent az 1980-as évtizedben, elterjedésével a városi lakosok egyre szélesebb köre települt a környéki településekre. Jelen dolgozat elsődleges célja, hogy általános helyzetképet adjon a Szeged körüli szuburbanizációs folyamatokról, az 1990-es évektől kezdődően egészen napjainkig, különös tekintettel az elmúlt évtizedre jellemző tendenciák feltárásával, amelyekről összességében kevesebbet olvashatunk a különböző szakirodalmakban. Mindezt összehasonlítva az országos trendekkel, valamint különbséget téve az egyes települések jellemzői között is. A vizsgálat legelső lépéseként a népességszám alakulása alapján meghatároztuk a folyamat által potenciálisan érintett Szeged környéki települések körét. Ezt követően pedig kiszámítottuk, majd elemeztük a korábbi szakirodalmi források alapján kiválasztott statisztikai mutatók értékeit, amelyek összességében 3 főbb témakör köré rendezhetők: népességszám változása és befolyásoló tényezői, lakásállomány változása, közlekedés.
A kiválasztott mutatók kapcsolata a szuburbanizációs folyamatokkal legnagyobb részt a Szeged környéki települések esetében is bebizonyosodott. Ezek alapján a Szeged környéki szuburbán települések a megye többi településétől eltérő utat jártak be az elmúlt 30 évben. A legtöbb mutató hasonló, egymással összefüggő tendenciát mutatott, ez alapján általános trendek határozhatóak meg, amelyek megegyeznek az országos folyamatokkal. A szuburbanizáció nagymértékű elterjedése Szeged körül is az 1990-es évekre tehető. Ezt követően a 2000-es évek elejére egy kisebb mértékű, majd az évtized második felére egy nagyobb mértékű visszaesés volt tapasztalható a folyamat intenzitása tekintetében. A hullámvölgy egészen a 2010-es évek közepéig kitartott, majd az évtized második felétől ismételten felerősödött a folyamat a korábbi időszakokhoz képest, ami akár az elővárosokba költözések második nagyobb hullámát is jelentheti a jelenlegi, illetve közeljövőbeli társadalmi-gazdasági folyamatok függvényében.



